Boek onthul hoe Graca Machel verneder isZelda la Grange en Nelson Mandela Foto: Mail&Guardian Zelda la Grange, wat 19 jaar lank oudpresident Nelson Mandela se assistent was, se memoirs word eersdaags bekend gestel waarin glo onthul word dat Mandela se vrou, Graca Machel, verneder was in Mandela se laaste dae en tydens sy begrafnis te midde van ŉ magstryd tussen familielede, berig die Sunday Times. “Ma (Machel) was seergemaak en emosioneel gebrutaliseer,” vertel La Grange in haar boek. Sy vertel van meer as een geval waar Machel saam met nabye vriende van Mandela agterweë gelaat is te midde van ŉ magstryd tussen familielede. “Ek weet van geen lewende persoon wat met die hoeveelheid disrespek hanteer is wat mense teenoor Machel betoon het nie,” aldus La Grange. Verder word daar onthul dat Machel akkreditasie vir Mandela se begrafnis moes kry. Sy is slegs vyf sitplekke (een vir haarself) toegeken. La Grange vertel ook toe Mandela te siek was om te praat, sy familie vreemdelinge by hom toegelaat het, maar nie van sy nabye vriende nie. Makaziwe Mandela, dogter van Nelson Mandela, het aan die koerant gesê as La Grange nie die uitlatings kan staaf nie, kan sy gedagvaar word. Volgens La Grange is daar nie een reël in haar boek wat betwis kan word nie. – Sapa